kaerle byder gracien goids gecosen etc
roomsche keyser altyt vermeerder der tsrycx coninck van germanien
van spaengnen van arragon van navarre van beyden cecillien
van $$$jherusalem? van hongrien van dalmatien van croatien etc
eertshertoge van oistryck hertoge van bourgoingnien van lothryck
van brabant van stier van karinten van crain van lymburg van luxenburg
ende gelre grave van vlaenderen van habsburg van thirol
van artois van bourgoingnen palsgrave ende van henegouwe
lantgrave in elsaten prince van zwaven mercgrave van burgau
ende des heylichs rycx van holland van zeeland van ferrette van
kieburg van namen ende van zutphen grave heere van vrieslant vanden
windesmarck van portenauw van salins ende van mechelen
doen te weten allen lieden jegenwoirdige ende toecomende
dat wy ontfangen hebben die oitmoedige supplicatie van
janne van belle zone wylen joos schoelmeestere van jonge
kinderen in onser stadt van loevenen inhoudende hoe hy hier
voirtyden onder dandere ter scholen gehouden ende nae zyn beste
geinstrueert heeft een joncxken geheeten peeterken sone jans
cuyffelere alias vrancx voldere wair af ende van zynen arbeyde
na dien hy vander zelver scholen gescheyden was die voirs.
suppliant tot gheender betalingen gecommen en conste als
dat den noot hem dwanck den voirs. janne den vadere voere
trecht te doen ontbiedenen om tot betalingen van dien te comene de
welcke soe tot twee diverse stonden ontboden zynen is de
huysvrouwe des voirs. jans den voirn. suppliant tot zynder
woeningen met grammen moede gestoorden zynne ende vele
injurieuse woirden die zy den selven suppliant opseyde van des
voirs. steet betalinge commen doen worpende tselve gelt bynnen
der voirs. woeninge nyet volcommelyck ende al mair zeer
dair by $$er dat hy suppliant verdragende de selve quade woirden
ende hem van voirdere verhuedende hem metter betalinghen
contenteerde es gebuert dat des geleden mach zyn
omtrent een maent nae paesschen nu lestleden te wetene
omtrent vyf weken nae dien de voirs. betalinge ende
gesciedenisse als voere gedaen was geweest de voirs.
jan cuysselere des achternoens omtrent vyf uren gecommen is
voere ende vast aen der doren vander wooningen des voirs. suppliants
aldair hy op liggende was de welcke zoe gepasseert zynde hem
ommekeerde ende den suppliant metten vingere teekende seggende ende met
luyden grammen gelate tot hem roepende in effecte ghij cokijn
ghy en hebt met mynder huysvrouwen ende kinde nyet eerlycken
geleeft ghy hebt haer eenen naemen nageworpen dien hair noyt
man en gaf wairop de suppliant antwoirde soet oic warechtich
was dat tselve nyet wair en was ende hair gheenen name
nae gegeven en hadde die eender eerbaerder vrouwen te nae
ghinck op welck de voirs. jan zeyde ghy liechter aen
ghy zyt een snoode rabaut een lecker een snoode boeve ick
sal u noch doer myn handen zoe doen reyen ende begaeyen
datmen dair af zal weten te spreken met meer dier ende
gelycke dreygelycke ende injurueuse woirden dagende
den suppliant uuyt zynen huyse hem nae roepende nyet zoe
cloeck te wezene uuyt te commene ziende met dien te neder
attome ende rapende steenen om te worpene dwelck
merckende ende scouwende de voirs. suppliant ende dat hy ghen
verdrach hebben en conste greep een pycxken dair mede hy
zyn vinsteren sloot dweck by hem stont metten welcken
hy innetreede van voirs. janne ende hem gaff een steecxken
ende quetsuere omtrent oft in zynen buycke van welcker quetsueren
hy ten derden dage dair nae aflivich geworden is dwelck
den suppliant zeer leedt is ende hoe wel tvoirs. ongeval toecomme
is gelyck voirs. staet ten ocsuyne ende by grooter oppressien
des voirs. aflivigen alsoe hy dat voere zynen sterfdach verclaerd
ende der selven des voirs. suppliants dair af ontlaste ende
de partye geinteresseerde den selven suppliant dair aff ter
genaden ende in soeningen ontfangen hebben en soude
nochtans de selve suppliant vreesende rigeur van justicie hem
nyet dorren vynden ende houden bynnen onsen lande ende
heerlycheyden ten waere dat onse gracie ende genade
hem hier op verleent ende gedeylt wordde alsoe hy
zeeght ons om deselve zeere oitmoedelyck biddende
soe eest dat wy de saken voirs. overgemerct ende
dair op gehadt dadvys van onsen lieven ende getruwen
den cancellier ende luyden van onsen rade in brabant den
zelven janne van belle suppliant genegen wesende tot zynder
beden ende supplicatien ende willende hem in dit stuck gracie
ende genade prefereren voere strangheyt van justicien ende by
advyse ende deliberatien van onsen zeer liever ende beminder
vrouwen ende moeye die eertshertoghinne van oisteryck
hertoginne ende gravinne van bourgoingnen douagiere van
savoyen van onsen wegen regente ende gouvernante ende
vanden hoofse president ende luyden van onsen secreten
rade neffens hair wesende hem hebben inden gevalle
als boven vergeven quytgesconden ende geremitteert vergeven
schelden quyte ende remitteren uuyt sunderlinger gracien
mits desen onsen brieve tfeyt ende dootslach boven verclairt
metgaders alle peyne ende bruecke corporele ende
criminele dair inne hy ter causen van desen met desser
aencleeft tegens ons ende justicie mesdaen ende
mesbruyct mach hebben ende hebben hem als dair
af wedergestelt ende gerestitueert stellen weder ende
restitueren mits desen onsen voirs. brieve tot zynder goeder
fame name ende geruchte in onsen lande ende hertochdomme
van barabant ende allen anderen onsen landen ende heerlicheyden
ende tot zynen onverbuerden goeden in dien hyre eenige
heeft gelyck ende in alre manieren als hy was voere de
toecompst vanden feyte ende dootslage voirs. imponerende
hier op silencie ende eeuwicg swygen onsen procureur general
van brabant ende allen anderen onsen justicieren ende officieren
wye zy zyn satisfactie ende beteringen ierst ende voer alle werck
gedaen der geinteresseerde partye indyen die noh nyet
gedaen en zy ende eenige dair toe dient civilick
alleenlyck behoudelyck oic dat hy gehouden werdt
tvoirs. feyt ende dootslach iegens ons te beteren civilyck
naer de gelegentheyt vander mesdaet ende de faculteyt
van zynen goede ende oic te refonderen ende betalen die
redelycke costen van justicien die dair om gedaen ende
nagevolght zyn ter taxatien ende arbiterscepe van
onsen voirs. cancellier ende luyden van onsen rade in
brabant die wy daertoe committeren ontbieden dair om ende
bevelen den selven onsen cancellier ende raide in brabant
dat voere henlieden geroepen die ghene die dairomme behoeren
geroepen ten zynen zy procederen wel ende duechdelyck
ter verificatie ende interinemente van desen onsen
iegenwoirdigen brieve nae huere forme ende inhoude
ende ter taxatien vander civile boete ende costen
voirscreven ende dat gedaen ende de voirs.civile boete
ende costen van justicien getaxeert ende betaelt zynde
in handen vanden ghenen van onsen ontfangers oft
anderen onsen officier dient behoeren sal die welcke
vander voirs. civile boete gebonden sal wesen rekenigen
ende reliqua te doene tot onsen proffyte metten
anderen penningen van zynen ontfange zy onse drossaet van
brabant meyer van loevenen v amman van bruessele
schouteten van antwerpen ende vanden bossche
ende alle andere onse ende der smaelre heeren officieren
justicieren ende ondersaten tegenwoirdich ende toecomende
dien dat aengaen of aenroeren van hen besondere
zoe hem toebehoeren zal doen laten ende gedoogen
den voirn. janne van belle suppliant van deser onser
iegenwoirdiger gracien remissien ende pardoenen ende
van alden inhouden van desen inder vuegen ende
manieren voeren verhaelt rustelyck vredelyck volcomelyck
ende eeuwelyck genyeten ende gebruycken sonder
sy byden ontfanger
vanden exployten hier
af verantwordt
hem te doen noch te laten geschieden nu noch in
toecomende tyden eenich hinder stoot letsel oft moeyenisse
aen lyve noch aen goede ter contrarien in eeniger manieren mair
in dien zyn lyf oft eenige van zynen voirs. onverbuerden goeden
dairomme gevangen gearresteert oft becommert waeren zy die
stellen ende setten oft doen stellen ende setten ter stont
ende sonder vertreck tot geheele ende volcommen delivrancie
want ons alsoe gelieft ende ten eynde dit goet
vast ende gestadich blyve tot eeuwigen dagen soe
hebben wy onsen zegel hier aen doen hangen behoudelyck
in anderen saken onsen recht ende eenen iegelycken tzyne in
allen gegeven in der onser stadt van mechelen inde maent
van octobri int jaer onsheeren duysent vyfhondert
ende vierentwintich ende van onsen rycken te
wetene vanden roomschen van germanien van hongrien etc.
tzeste ende van spaignen ende den anderen dnegenster
aldus stont gescreven boven op te plycke byden keysere
in zyn rade ende geteekent dublioul ende noch
visa recepta
gecollationneert ende bevonden concorderende
met ende tegen die originale brieve by my
$ijsele $$